Over 25.000 innstilte avganger i januar: Krever krise-gransking av Ruter
Oslo og Akershus har onsdag bedt Ruter bestille en ekstern gransking av busstilbudet i vinter som følge av busskaoset.  I januar ble over 25.000 av Ruters bussavganger innstilt, opplyser Ruter til Aftenposten.  Nå har Oslo kommune og Akershus fylkeskommune gått sammen om å be Ruter bestille en ekstern gransking. Den skal svare på hvorfor så mange avganger ble innstilt, og hva som bør gjøres for å hindre samme problemer i fremtiden. Byråd for miljø- og samferdsel Marit Vea (V) er klar på at busstilbudet i Oslo ikke har vært godt nok i vinter. Det er til syvende og sist Oslo og Akershus’ ansvar, ettersom de eier Ruter.  – Derfor vil jeg forsikre meg om at vi får de svarene vi trenger for å forbedre tilbudet og unngå tilsvarende problemer i fremtiden, sier hun. Store problemer med nye busser Ruters busser i Oslo og Akershus kjøres av fire forskjellige underleverandører, som har ansvar for sine linjer. Det er særlig to kontrakter med underleverandøren Unibuss som har hatt problemer denne vinteren.  – Problemene som har oppstått er trolig sammensatte og kan knyttes både til nye anbud, nye busser og ny ladeinfrastruktur og en hard vinter. Jeg ønsker meg klare svar på hva problemene skyldes, slik at vi kan løse dem så effektivt som mulig, sier Vea. Det er hovedsakelig Oslo som har slitt med busstrøbbel, men også fylkesråd for samferdsel i Akershus Håkon Snortheim ønsker en gransking. – Forsinkelsene i Akershus har heldigvis ikke vært like mange og alvorlige som i Oslo. Likevel er en ekstern evaluering viktig for å hindre lignende situasjon hos oss senere. – Opptatt av å lære Direktør for samfunnskontakt Elisabeth Skarsbø Moen i Ruter sier følgende til bestillingen fra eierne. – Ruter er opptatt av å lære og denne vinteren kommer til å prege måten vi jobber på framover, ikke minst med tanke på at Ring 1 stenger i sommer.  Hun viser til at Ruter 30. januar la frem 27 punkter som skulle jobbes med for å bedre situasjonen.  – Dette er allerede et resultat av en foreløpig evaluering og vi kommer nå til å gå grundigere til verks og se på alt fra anbudsprosesser til opplæring og samarbeid med operatørene.
Oslo og Akershus ber Ruter om gransking etter vinterens busskaos. Over 25.000 Ruter-bussavganger ble innstilt i januar grunnet ulike problemer. Granskingen skal avdekke årsaker og foreslå løsninger for å unngå lignende situasjoner i fremtiden.